חצור הגלילית

חָצוֹר הַגְּלִילִית היא מועצה מקומית בגוש צח"ר, בגליל העליון בישראל. היא הוכרזה כמועצה מקומית בשנת 1956. המועצה שוכנת במורדותיו של יער ביריה, חצור נמצאת בגליל העליון צפונית-מזרחית לצפת וצפונית לראש פינה. כביש 90 עובר מזרחית ליישוב. מערבית ליישוב שוכן יער חצור, בו נמצא על פי המסורת קברו של התנא חוני המעגל. היסטוריה חצור הגלילית החלה עם הקמתן של שתי המעברות "חצור א'" ו"חצור ב'", שהוקמו לצורך קליטת העולים החדשים שהגיעו לארץ בגל העלייה ההמונית בשנת 1953. השם חצור מקורו ביישוב העתיק ששרידיו נמצאים בקרבת מקום בתל חצור. שמה של חצור מתוך ספר יהושע: ”כִּי חָצוֹר לְפָנִים הִיא רֹאשׁ כָּל הַמַּמְלָכוֹת הָאֵלֶּה.” (פרק י"א, פסוק י'). מייסדי חצור הגלילית היו עולים מצפון אפריקה. בעקבות הקמת היישוב בוטל מושב פאר-עם, ושטחיו נכללו בתחום חצור. בקרבת היישוב נמצא אתר ארכאולוגי עיי מערות. בשנת 1956 הוכרזה חצור הגלילית כמועצה מקומית. העיר שמרה על צביונה המסורתי והוקמה בה גם קריה חסידית, המאוכלסת בעיקר בחסידי גור. בתחילת שנות ה-90 הגיעו לעיר עולים מחבר העמים, מהעלייה הגדולה מברית המועצות. בשנת 2014 קיבלה ממשלת ישראל תוכנית עתידית שיעודה היא הפיכת חצור הגלילית לעיר מרכזית בגליל, דבר זה התבטא בהזרמת תקציבים לפתוח ובנייה, לצד שכונות חדשות שנבנו, ושדרוג השכונות הוותיקות, וכן פרויקטים נרחבים של מרכזי מסחר, שדרוג אזור התעשייה, פיתוח וחידוש עירוני כולל תוכנית מתאר מקומית ליישוב. כיום חצור היא היישוב העירוני המרכזי בין קריית שמונה בצפון, טבריה בדרום וצפת במערב, ועל כן יש בו מוסדות המשרתים את כל האזור, כולל קופות חולים, בתי ספר, מוסדות ציבור שונים, קניון ומרכזי מסחר. בבחירות האחרונות שהתקיימו בפברואר 2024, נבחר מיכאל קבסה לכהן בתפקיד ראש המועצה. בבחירות שהתקיימו בנובמבר 2018, זכה שמעון סויסה בתפקיד ראש המועצה. זו הייתה כהונתו השלישית והאחרונה, לאחר שנבחר לראשונה לתפקיד ב-2008,לפניו בתפקיד היה שאול כמיסה. לפי נתוני הלשכה המרכזית לסטטיסטיקה (הלמ"ס) נכון לסוף מאי 2026 (אומדן), מתגוררים בחצור הגלילית 11,181 תושבים, מתוכם 10,996 תושבי ישראל (מקום 171 בדירוג רשויות מקומיות בישראל). שינוי בגודל האוכלוסייה ‎+0.3% בשנה‏. אחוז הזכאים לתעודת בגרות מבין תלמידי כיתות י"ב בשנת ה'תשפ"ד (2023-‏2024) היה 54.2%. השכר החודשי הממוצע של שכיר במשך שנת 2023 היה 9,477 ש"ח (ממוצע ארצי: 12,593 ש"ח). ראשי המועצה 1956–1966 - הלל לנדסמן, איש קיבוץ איילת השחר. 1966–1968 - שמואל דנינו 1968–1969 - רפאל אדרי, לימים חבר כנסת מטעם מפלגת העבודה. 1969–1972 - שמואל דנינו 1972–1974 - רפאל אדרי 1974–1978 - אלי כלפון 1978–1983 - ינון אבידן 1983–1988 - אלי כלפון 1988–2003 - יוסי אלול 2003–2008 - שאול כמיסה 2008–2024 - שמעון סויסה, מכהן כמשנה למנכ"ל משרד התחבורה. 2024 - מכהן - מיכאל קבסה חינוך בחצור הגלילית קיימים שמונה בתי ספר: "אורט חצור הגלילית ע"ש אברט"- ממלכתי, בית הספר אמי"ת חצור - ממלכתי דתי, בית הספר "חוני המעגל"- ממלכתי דתי, בית הספר "שבט סופר" - ממלכתי דתי, בית הספר "קול יהודה"- דתי-חרדי, "תלמוד תורה קול מנחם" - בנים חרדי, "בית יעקב באר מרים" - בנות חרדי, "ישיבת שפתי צדיק" (כולל וישיבה). בחצור הגלילית קיימת שלוחה של המכללה הטכנולוגית של חיל האוויר, ממוקמת בבית הספר "אורט" ע"ש אברט. במערכת החינוך בחצור לומדים נכון לשנת 2025 כ-3400 תלמידים בגני הילדים (3) ועד כיתה י"ב. נדל"ן ותעסוקה בחצור הגלילית הוכפלו מספר דירות המגורים במהלך העשור האחרון, עם בנייה מאסיבית בחלקו הצפוני של היישוב, נוסף לכך מבוצעים פרויקטים לחיזוק מבנים, וחידוש עירוני למבנים ישנים. אושרה תוכניות להקמת מספר שכונות חדשות, במטרה לתת מענה לביקושים הגדולים למגורים ביישוב. לצד פרויקטים של מגורים הוקם שוק "הקארדו הגלילי" - שיהווה שוק מרכזי לאזור הגליל העליון, וכן כמרכז קניות ומסחר לצד "קניון הגליל העליון". כמו כן תוכנית פיתוח ושדרוג מרכז חצור, הכולל מתחמי קניות, בילוי ופנאי. ביישוב הוקם בשנות ה-60 מפעל " פרי גליל" במטרה שיהווה מקור תעסוקה לתושביו, וישובי הסביבה. לאורך השנים הלך והצטמצם המפעל שהעסיק בעבר מאות עובדים באופן ישיר, והיה גם צרכן מרכזי של תוצרת חקלאית ושירותים באזור.בספטמבר 2024 נסגר המפעל על ידי ויטה, ולאחר מכן במרץ 2025 נמכר המפעל לחברה האמריקאית "פליקאן" שבבעלות משפחת וינר, וכיום הוא פועל בהחזקת חברת "פריניר" מלבד אזור התעשייה בחצור, מחזיקה חצור בשיתוף יחד עם מועצת ראש פינה ועיריית צפת את "אזור התעשייה צח"ר" (צפת, חצור הגלילית, ראש פינה) תחבורה ציבורית ערך מורחב – מסוף חצור הגלילית בכניסה ליישוב מסוף תחבורה מרכזית מסוף חצור הגלילית, הממוקם במתחם "קניון הגליל העליון", תחנת המסוף היא תחנה מרכזית חשובה בצפון הארץ, ומסוף התחבורה המרכזי בגליל, מהמסוף יוצאים קווים רבים לכל רחבי הארץ, וליישובי הצפון ורמת הגולן, את המסוף פוקדים חיילים המשרתים בצפון הארץ ורמת הגולן, בכל הקווים הבינערוניים נקודת הקצה היא קריית שמונה (מלבד קו 503 המסתיים בקצרין). במהלך 2021 אושר פרויקט המסילה המזרחית בצפון, ובמסגרתו הקמת תחנת הרכבת חצור הגלילית. קישורים חיצוניים אתר מועצת חצור הגלילית פרופיל חצור הגלילית נכון לשנת 2023 באתר הלמ"ס חצור הגלילית, במרכז המידע לנגב ולגליל של תנועת אור מרב בטיטו, חצור בטרם תעבור, באתר ידיעות אחרונות, 23 בנובמבר 2018 עדי כהן, "אחד המקומות היפים בארץ": התוכנית - להפוך עיירה מוכת סטיגמות לכוכב הצפון, באתר TheMarker‏, 29 באוקטובר 2020 חצור הגלילית (ישראל), דף שער בספרייה הלאומית שמחה גואטה-בוקובזה, חצור הגלילית: התגבשותה של זהות מקומית בעיירת פיתוח. עבודת דוקטור, אוניברסיטת תל אביב. אורית שחר, אלונה נצן-שיפטן, עולם מעגלי, עולם ישר זווית: בין תל חצור לקבר חוני המעגל, זהויות 5, תשע"ד-2014 בן גוריון מבקר בחצור הגלילית וקריית שמונה, באתר ארכיון הסרטים הישראלי בסינמטק ירושלים, 1959 הערות שוליים